Փոխգնդապետ Կրիմլյանը դեղին ու կարմիր դրոշներով համապատասխան ազդանշան է տալիս, եւ անձնակազմը վայրկյանների ընթացքում տեղավորվում է համալիրի խցիկում: Համալիրը պետք է մեկնարկային դիրք զբաղեցնի: Կապիտան Եղիշե Ալոյանն է ղեկավարում մարտկոցը: Դպրոցն ավարտել է գերազանց առաջադիմությամբ, ընդունվել է Միխայլովի անվան ռազմահրետանային ակադեմիա. «2008 թ. սեպտեմբերի 15-ն էր՝ առաջին անգամ մոտիկից տեսա «Տոչկան»: Աննկարագրելի, անբացատրելի զգացողություններ էին: Այն ժամանակ նույնիսկ չէի էլ պատկերացնում, որ մի օր մեր զինված ուժերի հավաքակայանում նույնից կունենանք: Ուսումնառության ժամանակ մեզ հնարավորություն ընձեռվեց կրակ վարել թե՛ «Սմերչից», թե՛ «Տոչկայից»: Երկուսն էլ ճշգրիտ էին, ինչպես Ռոբին Հուդի նետը»: